पर्यटन मंत्रालय
पर्यटन मंत्रालय ने 15 सितंबर से 1 अक्टूबर 2023 तक स्वच्छता-ही-सेवा  का आयोजन किया
श्री जी. किशन रेड्डी ने आईएचएम हैदराबाद के छात्रों, शिक्षकों, कर्मचारियों और प्रधानाचार्य के साथ हैदराबाद में सफाई अभियान में भाग लिया
पर्यटन मंत्रालय, भारत सरकार ने 15 सितंबर से 1 अक्टूबर 2023 तक स्वच्छता-ही-सेवा  का आयोजन किया।
पर्यटन मंत्रालय के 20 क्षेत्रीय कार्यालय और 21 होटल प्रबंधन संस्थान हैं। ग्वालियर में 5 शाखाओं और एनसीएचएमसीटी के साथ आईआईटीटीएम  है। इन सभी क्षेत्रीय कार्यालयों और शैक्षणिक संस्थानों ने समूचे भारत में विभिन्न स्थानों पर स्वच्छता ही सेवा श्रमदान का आयोजन किया।
यह आयोजन 15 सितंबर से 1 अक्टूबर तक पखवाड़े भर चला। इस अवधि के दौरान 27 सितंबर और 1 अक्टूबर 2023 को विशेष कार्यक्रम आयोजित किये गये।
हर साल 27 सितंबर को विश्व पर्यटन दिवस के रूप में मनाया जाता है। माननीय प्रधानमंत्री द्वारा शुरू किए गए मिशन लाइफ कार्यक्रम के एक क्षेत्रीय कार्यक्रम, ट्रैवल फॉर लाइफ का वैश्विक स्तर पर शुभारंभ किए जाने का जश्न मनाने के लिए 27 सितंबर 2023 को भारत मंडपम, प्रगति मैदान, नई दिल्ली में एक विशेष कार्यक्रम आयोजित किया गया। इस अवसर पर पर्यटन एवं रक्षा राज्य मंत्री श्री अजय भट्ट मुख्य अतिथि थे। इस कार्यक्रम में उपस्थित अन्य वरिष्ठ अधिकारियों में श्रीमती वी. विद्यावती सचिव, पर्यटन मंत्रालय, सुश्री लीना नंदन, सचिव, पर्यावरण एवं वन मंत्रालय, श्री राकेश वर्मा, अपर सचिव, पर्यटन मंत्रालय, सुश्री मनीषा सक्सेना, महानिदेशक, पर्यटन मंत्रालय, श्री ज्ञान भूषण वरिष्ठ आर्थिक सलाहकार शामिल थे। 108 एएसआई स्मारकों सहित पर्यटक महत्व के 196 स्थानों पर ट्रैवल फॉर लाइफ प्रतिज्ञा ग्रहण करने के साथ ही साथ ट्रैवल फॉर लाइफ जागरूकता गतिविधियां आयोजित की गईं, जिनमें लोगों ने बड़ी संख्या में भाग लिया। भारत पर्यटन कार्यालयों, शैक्षणिक संस्थानों और पर्यटन हितधारकों द्वारा इन स्थानों पर स्वच्छता अभियान, हेरिटेज वॉक और अन्य गतिविधियां भी आयोजित की गईं। देश भर में टूर ऑपरेटरों, होटल व्यवसायियों और पर्यटन गाइडों ने श्रमदान में सक्रिय रूप से भाग लिया।
ट्रैवल फॉर लाइफ पहल के संदेश को बड़े पैमाने पर प्रचारित करने के लिए दो मेट्रो ट्रेनों को द्वारका सेक्टर 21 मेट्रो स्टेशन से हरी झंडी दिखाकर रवाना किया गया। इस संबंध में, होटल प्रबंधन के छात्रों के लिए "डिजाइन चैलेंज फॉर एडिबल कटलरी" भी लॉन्च किया गया, जो वातावरण को स्वच्छ बनाने और एकल उपयोग वाले प्लास्टिक  को बायोडिग्रेडेबल और पर्यावरण-अनुकूल सामग्रियों से बदलने की दिशा में उठाया गया कदम है। लोगों में जागरूकता फैलाने के लिए विभिन्न स्थानों पर हेरिटेज वॉक, पर्यटन प्रश्नोत्तरी और अन्य प्रतियोगिताएं आयोजित की गईं।
महात्मा गांधी की जयंती की पूर्व संध्या पर पर्यटन मंत्रालय, भारत सरकार ने भारत पर्यटन कार्यालयों और होटल प्रबंधन संस्थानों के माध्यम से साफ-सफाई की गतिविधियों का आयोजन किया। इनमें सभी अधिकारियों, छात्रों और शिक्षकों ने भाग लिया। साफ-सफाई की गतिविधियों में टूर ऑपरेटरों और होटल व्यवसायियों और पर्यटन गाइडों ने भी भाग लिया। स्वच्छता ही सेवा पोर्टल पर पर्यटन मंत्रालय द्वारा कुल 886 कार्यक्रम सृजित किए गए और कार्यक्रम की तस्वीर के साथ विवरण अपलोड किया गया।
पर्यटन मंत्री श्री जी किशन रेड्डी ने आईएचएम हैदराबाद के छात्रों, शिक्षकों, कर्मचारियों और प्रधानाचार्य के साथ हैदराबाद में सफाई अभियान में भाग लिया। श्री रेड्डी ने फीवर हॉस्पिटल और आईएचएम हैदराबाद के निकट एम्बर पेट क्षेत्र में सफाई अभियान में भाग लिया।
सचिव  श्रीमती वी विद्यावती और महानिदेशक  सुश्री मनीषा सक्सेना ने जंतर-मंतर, नई दिल्ली में सफाई अभियान का नेतृत्व किया। श्रमदान सुबह 10 बजे से 11 बजे तक संचालित किया गया। सफाई अभियान में पर्यटन मंत्रालय के अन्य सभी अधिकारी, एएसआई कर्मचारी, द पार्क होटल का हाउसकीपिंग स्टाफ, युवा टूरिज्म क्लब  जिसमें स्कूली छात्र भी शामिल थे, ने बड़ी संख्या में भाग लिया। इस दौरान इधर-उधर बिखरे कूड़े-कचरे और सिंगल यूज प्लास्टिक सामग्री को थैलियों में एकत्र कर हटाया गया। इस टीम ने जंतर-मंतर के अंदर और बाहर पार्किंग क्षेत्र और सड़क के किनारे पर यह अभियान चलाया। इस अभियान को शुरू करने से पहले, जंतर-मंतर पर सफाई अभियान के सभी प्रतिभागियों को महानिदेशक सुश्री मनीषा सक्सेना ने स्वच्छता प्रतिज्ञा दिलाई।
पर्यटन मंत्रालय ने भविष्य में भी सफाई अभियान जारी रखने और ट्रैवल फॉर लाइफ के लिए चिन्हित किए गए 108 स्थानों और अन्य पर्यटन स्थलों पर स्वच्छ शौचालय, पीने का पानी आदि जैसी बुनियादी सुविधाओं की व्यवस्था करने का निर्णय लिया है।